પોતાનું પાત્ર કેવુંક છે એ કહેવા માટે સુજૉય ઘોષ એક સેકન્ડ પણ નકામી વેડફતા નથી કે એ માટે વાર્તાનો પ્રવાહ રોકતા નથી. સબ-ઇન્સ્પેક્ટર તરીકે અર્જુન રામપાલ કેવો કડક છે એ બતાવવા માટે એકેય ફાલતુ ફાઇટ પણ નથી નાખી. ફિલ્મના પહેલા જ સીનથી ડર અને થ્રિલ સુપરફાસ્ટ વેગે વહેવા માંડે. અર્જુન રામપાલની બુલેટની પાછળ બેસીને તમે પણ એ કેસ સૉલ્વ કરવા નીકળી પડો અને એક પછી એક આવતા ટ્વિસ્ટથી અચંબિત થતા રહો. આ સિલસિલો છેક મધ્યાંતર સુધી ચાલતો રહે છે. પરંતુ ખબર નહીં કેમ, રાઇટર ત્રિપુટી સુજૉય ઘોષ, રિતેશ શાહ અને સુરેશ નાયર અધવચ્ચે જ તમામ પત્તાં ખોલી નાખે છે અને ફિલ્મ એક જસ્ટ અનધર થ્રિલરમાં કન્વર્ટ થઈ જાય છે. સ્ટોરી પરથી ઢીલી પડેલી ગ્રિપને કારણે તમારા મગજમાં પણ લૉજિકના સવાલો ઊભા થવા માંડે છે, જેની ફિલ્મના રાઇટરલોગને ચિંતા નથી. સ્પૉઇલરનો ભય હોવાને કારણે અહીં એ પ્રશ્નોની ચર્ચા પણ કરી શકાય તેમ નથી. હા, સીક્રેટનું એક કાર્ડ છેલ્લે સુધી બચાવી રખાયું છે. જો તમે તમારું CID છાપ દિમાગ ચાલુ રાખ્યું હોય તો એ લગભગ કળી શકાય એવું છે.